पाएं अपने शहर की ताज़ा ख़बरें और फ्री ई-पेपरडाउनलोड करें
चंडीगढ़ । कश्मीर की वादियों में छुट्टियां मनाने के लिए स्पाइसजेट की फ्लाइट पकडऩे वाले सैलानियों को मंगलवार को परेशानी का सामना करना पड़ा। खराब मौसम के चलते पहले तो एयर ट्रैफिक कंट्रोलर (एटीसी) ने ही देरी से उड़ान की इजाजत दी। फ्लाइट एक घंटा देरी से रवाना हुई। बीच रास्ते में फिर मौसम खराब होने की सूचना मिली और फ्लाइट को वापस चंडीगढ़ आना पड़ा। फ्लाइट में करीब 200 यात्री सवार थे, जिन्होंने एयरपोर्ट पर हंगामा किया। यात्रियों का कहना था कि एयरलाइंस को पहले ही फ्लाइट कैंसिल कर देनी चाहिए थी।
अपने परिवार के साथ छुट्टियां मनाने श्रीनगर जा रही पूजा ने बताया कि वे एयरपोर्ट पर सुबह 11.45 पर पहुंच गए थे। फ्लाइट का शेड्यूल्ड टाइम 12.40 था, लेकिन फ्लाइट 1.10 पर आई। फिर एटीसी ने बताया कि श्रीनगर में मौसम खराब है और उड़ान की इजाजत नहीं दी। टेक ऑफ दोपहर 2.25 पर हुआ। फ्लाइट के दौरान करीब आधे घंटे बाद अनाउंसमेंट हुई कि श्रीनगर में मौसम है, आगे नहीं जा सकते।
फ्लाइट को वापस चंडीगढ़ लाया जा रहा है। फ्लाइट करीब 3.35 पर वापस चंडीगढ़ आ गई। जिन यात्रियों ने महंगे होटल्स में बुकिंग करा रखी थी, उन्होंने शोर मचाना शुरू कर दिया। उनका तर्क था कि फ्लाइट कैंसिल होने में उनकी कोई गलती नहीं है, इसलिए उन्हें रिफंड दिया जाए। करीब एक घंटे तक एयरपोर्ट के अंदर यात्री हंगामा करते रहे।
खराब मौसम में एयरलाइंस की क्या गलती। एटीसी से क्लीयरेंस मिलने के बाद ही फ्लाइट गई थी। बीच रास्ते में मौसम खराब हो गया। कुछ यात्रियों ने कैंसिलेशन करवा ली, उनको छोड़ बाकी यात्रियों को बुधवार की फ्लाइट से श्रीनगर भेजा जाएगा। -मनमीत सिंह, स्टेशन मैनेजर, स्पाइसजेट
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva zho_Hant eng_Latn